Per Dalgaard (DF), 2009-11-06:
Der er mange ting i denne verden, der har indflydelse på dansk sikkerhedspolitik, og vi erkender det, som forespørgslen drejer sig om, nemlig at de globale klimaændringer har nogle sikkerhedsmæssige og sikkerhedspolitiske konsekvenser.
Det store spørgsmål er så blot, hvad der skal gøres ved det, og hvem der skal gøre noget ved det.
Socialistisk Folkeparti vil inddrage FN, EU og det nordiske samarbejde, og det ville sikkert have haft en større effekt med FN i denne problematik, hvis FN stadig væk fungerede, som da det i sin tid blev oprettet.
Men der er desværre mange gode, fornuftige, humanitære hensigter fra FN's start, som ikke helt efterleves i dag.
FN er i dag styret af den tredje verdens mere eller mindre specielle regimer, hvoraf en stor del sågar er diktaturstater.
FN kritiserer aldrig diktaturstaternes huseren i egne lande, mens de jo næsten dagligt i forbindelse med Menneskerettighedsrådet er på banen og kritiserer f.eks. det demokratiske Israel.
Så vil SF have FN til at forholde sig til Danmarks sikkerhedspolitik.
Det er Dansk Folkepartis forventning, at det ikke vil ske på en måde, der medfører endnu en ensidig FN-forklaring om, at alverdens problemer skyldes de vestlige demokratier.
Det vil vi selvfølgelig tage afstand fra.
Men den FN-resolution fra 2007, som jeg desværre ikke har læst rapporten om, vil sikkert gøre den bekymring til skamme.
Det håber jeg meget.
Og så vil vi slå fast, at Dansk Folkeparti anser Danmarks sikkerhedspolitik, den rigtige sikkerhedspolitik, for selvfølgelig at være baseret i NATO's demokratiske sammenslutning.
Vi kan såmænd også godt acceptere at spørge og lytte til EU’s argumenter på dette felt og vurdere, om de i det hele taget kan fremkomme med fælles aktioner for at sikre Europas sikkerhed, hvad enten denne er kompromitteret ved klimaændringer eller ved den flodbølge af de alt for mange mennesker, der fødes i specielt det nordlige Afrika, og som alle har kurs mod Europa.
Her ligger virkelig en udfordring, som det også er påpeget af tidligere talere.
Der findes allerede i dag et samarbejde i Norden om klimaændringer set i forskelligt perspektiv.
Når Socialistisk Folkeparti også vil inddrage udviklingsministeren i forespørgslen, kan man få en mistanke om, at det handler om devisen »send flere penge«, som det faktisk også blev påpeget af Socialdemokratiets ordfører.
Send flere penge til ulandene, så vil det løse alle problemer.
Det tror jeg desværre ikke er helt rigtigt.
Dansk Folkeparti vil meget gerne hjælpe folk i nød, meget gerne, men vi har vel også en forpligtelse over for skatteyderne til at sikre, at der viser sig bare en lille effekt af de mange milliarder, vi sender af sted som ulandshjælp.
Nogle gange har vi svært ved at se, at der er en sådan effekt.
Vi frygter, at hvis der bare bliver sendt flere penge til ulandene for at bøde på effekten af klimaændringerne, vil de forsvinde i nogle sorte huller, som vi har set alt for mange gange.
Der må nogle andre modeller til, f.eks. katastrofeforebyggelse, hvor man i forbindelse med klimaændringerne kan se, at det vil være hensigtsmæssigt at bygge diger og lave andre foranstaltninger i ulandene for at undgå konsekvenserne af klimaændringerne.
Det er helt fint, og den slags projekter synes vi vil være en god ting for Danmark at støtte.
Dansk Folkeparti står selvfølgelig bag forslaget til vedtagelse.